b'\n_START_ARTICLE_\nAustralianvesirotta\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nAustralianvesirotan v\xc3\xa4ritys vaihtelee l\xc3\xa4hes mustasta kullanruskeaan ja tummanharmaaseen. Alapuoli voi olla ruskea, keltainen, valkea tai jopa kirkkaan oranssi._NEWLINE_Pituus: 23-37 cm_NEWLINE_H\xc3\xa4nn\xc3\xa4n pituus: 23-35 cm_NEWLINE_Paino: 0,3-1,3 kg\n_START_SECTION_\nLevinneisyys\n_START_PARAGRAPH_\nAustralianvesirotan levinneisyysalue kattaa Australian, Tasmanian ja Uuden-Guinean sek\xc3\xa4 lukuisia l\xc3\xa4heisi\xc3\xa4 saaria, kuten Obi Islandin. Laji el\xc3\xa4\xc3\xa4 joissa ja jokisuistoissa, seisovissa vesiss\xc3\xa4 sek\xc3\xa4 soilla.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nAustralianvesirotta voi lis\xc3\xa4\xc3\xa4nty\xc3\xa4 ymp\xc3\xa4ri vuoden. Huippu on kuitenkin kev\xc3\xa4\xc3\xa4ll\xc3\xa4 ja kes\xc3\xa4ll\xc3\xa4. Naaras synnytt\xc3\xa4\xc3\xa4 lyhyen tiineyden p\xc3\xa4\xc3\xa4tteeksi pes\xc3\xa4\xc3\xa4ns\xc3\xa4 jopa 7 poikasta. Vastasyntyneet pennut ovat kaljuja, sokeita ja avuttomia sek\xc3\xa4 t\xc3\xa4ysin riippuvaisia emonsa tarjoamasta ravinnosta ja suojasta. Huolenpito j\xc3\xa4lkel\xc3\xa4isist\xc3\xa4 on vaativaa, ja emo viett\xc3\xa4\xc3\xa4kin liki kaiken aikansa niiden parissa. Saalistamassa se k\xc3\xa4y lyhyesti y\xc3\xb6ll\xc3\xa4. Pennut avaavat silm\xc3\xa4ns\xc3\xa4 kaksiviikkoisina ja alkavat pian tutkia pes\xc3\xa4\xc3\xa4 ja sen l\xc3\xa4hiymp\xc3\xa4rist\xc3\xb6\xc3\xa4. Kuukauden vanhoina ne vieroitetaan, mutta vasta kuukautta my\xc3\xb6hemmin ne itsen\xc3\xa4istyv\xc3\xa4t.\n_START_SECTION_\nRavinto\n_START_PARAGRAPH_\nAustralianvesirotta etsii ravintonsa enimm\xc3\xa4kseen joen tai kosteikon pohjalta. Se sukeltaa silm\xc3\xa4t auki ja n\xc3\xa4kee mainiosti my\xc3\xb6s veden alla. Herk\xc3\xa4t viiksikarvat auttavat havaitsemaan saalisel\xc3\xa4imen liikkeit\xc3\xa4. Tarkan n\xc3\xa4k\xc3\xb6- ja tuntoaistinsa ansiosta australianvesirotta pystyy pyydyst\xc3\xa4m\xc3\xa4\xc3\xa4n ravinnokseen monenlaisia otuksia: vesihy\xc3\xb6nteisi\xc3\xa4 ja niiden toukkia, kaloja, \xc3\xa4yri\xc3\xa4isi\xc3\xa4, simpukoita, sammakoita, ja kilpikonnia. Uhrinsa se kiikuttaa pintaan, ja asettuu aterioimaan suosikkitukilleen tai -kivelleen tai rannalle paikalle, jossa saa ahmia rauhassa.'